Document ID: 32014D0266

DEĊIŻJONI TAL-KUNSILL
tas-6 ta' Mejju 2014
dwar il-pożizzjoni li għandha tiġi adottata f'isem l-Unjoni Ewropea fi ħdan il-Kumitat Konġunt imwaqqaf permezz tal-Ftehim tat-22 ta' Lulju 1972 bejn il-Komunità Ekonomika Ewropea u l-Konfederazzjoni Svizzera dwar l-adattament tal-Protokoll 3 tal-Ftehim (Definizzjoni tal-kunċett ta' “prodotti ta' oriġini” u metodi ta' kooperazzjoni amministrattiva), wara l-adeżjoni tal-Kroazja mal-Unjoni Ewropea
(2014/266/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207, flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-kunċett ta' “prodotti ta' oriġini” u metodi ta' kooperazzjoni amministrattiva huma stipulati fil-Protokoll 2 tal-Ftehim bejn il-Komunità Ekonomika Ewropea u l-Konfederazzjoni Svizzera tat-22 ta' Lulju 1972 (1) (“il-Ftehim”).
(2)
Mal-adeżjoni tal-Kroazja għall-Unjoni Ewropea fl-1 ta' Lulju 2013, il-kummerċ bejn il-Kroazja u l-Konfederazzjoni Svizzera (“l-Isvizzera”) sar soġġett għall-Ftehim u l-applikazzjoni tal-ftehimiet kummerċjali konklużi bejn il-Kroazja u l-Isvizzera intemmu minn dik id-data.
(3)
Sabiex jiġi żgurat il-funzjonament tajjeb tal-Ftehim u bil-ħsieb li tiġi ffaċilitata l-ħidma tal-operaturi ekonomiċi u l-amministrazzjonijiet tad-dwana, il-Protokoll 3 għandu għalhekk jiġi emendat skont dan.
(4)
Skont l-Artikolu 39 tal-Protokoll 3, il-Kumitat Konġunt jista' jiddeċiedi li jemenda d-dispożizzjonijiet ta' dak il-Protokoll.
(5)
Il-pożizzjoni tal-Unjoni fil-Kumitat Konġunt bejn l-UE u l-Isvizzera għandha għalhekk tkun ibbażata fuq l-abbozz tad-deċiżjoni mehmuża,
ADOTTA DIN ID-DEĊIŻJONI:
Artikolu 1
Il-pożizzjoni li għandha tiġi adottata f'isem l-Unjoni fi ħdan il-Kumitat Konġunt bejn l-UE u l-Isvizzera fir-rigward ta' emenda għall-Protokoll 3 tal-Ftehim bejn il-Komunità Ekonomika Ewropea u l-Konfederazzjoni Svizzera tat-22 ta' Lulju 1972, għandha tkun ibbażata fuq l-abbozz tad-Deċiżjoni tal-Kumitat Konġunt mehmuża ma' din id-Deċiżjoni.
Artikolu 2
Id-Deċiżjoni tal-Kumitat Konġunt għandha tiġi ppubblikata f'Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, is-6 ta' Mejju 2014.

Labels: 5
10
3
18
15